Elbetde, onuň adam saglygyna peýdasynyň uludygy barada hemmeler belleýärler. Tigir sürmegiň diňe bir uzak ýola aşmagyň amatly serişdesi bolmak bilen çäklenmän eýsem jan saglyga-da diýseň peýdalydygyny adamlar ir wagtdan bilipdirler. Muny öz işine ussat lukmanlardyr alymlar hem tassyklaýarlar. Tigir süren mahalyň aýaklaryň myşsalary birsydyrgyn hereket etmek arkaly berkeýär. Endam çiginleriniň iň esasylary esasan bolsa, ýüregiň ýygrylyp-ýazylmasy saglyga has ýaramly kada gelmek bilen gan aýlanyşy rahatlandyrýar, beden öýjükleriniň, şol sanda beýniniň gan akymy bilen gelýän arassa kislorod bilen baýlaşmagyna hem-de has sagdynlaşmagyna ýardam berýär. Sagdyn adamyň ýürek urşy kadaly ýagdaýy bir minutda 65-70 gezek hasaplanýar. 1,5-2 ýyllap tigri yzygider süren adamda bolsa bu görkeziji bir minutda 8-10 gezek azalýar. Munuň özi ýüregiň has kuwwatly hem tygşytly işläp başlandygyny aňladýar. Sagdyn emma türgenleşmeýän adamlarda gan aýlanyşygynyň bir minutlyk göwrümi ortaça hasap bilen 4,8 litr diýlip alynýar. Welosport bilen dostlaşanlarynda bu göwrüm 3,75-2,65 litre çenli peselýär. Tigir sürmegi ýagşy endik edinen adamyň dem alşy kadaly bolýar we netijede tutuş bedeniň işjeňligi ýokarlanýar.